DECRETO 531/2005, do 29 de setembro, polo que se declara a urxente ocupación, para os efectos de expropiación forzosa, pola Deputación Provincial de Lugo, dos bens e dereitos necesarios para a realización da obra número 356 Plan Operativo Local 2004 Lourenzá.-Recuperación ambiental da marxe dereita do río Bao desde A Ponte de Cuñas ata A Ponte de Pedra (termo municipal de Lourenzá).
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 14/10/2005

A Deputación Provincial de Lugo, en sesión que tivo lugar o día vinte e oito de maio de dous mil catro, aprobou o proxecto da obra nº 356 do Plan Operativo Local 2004 Lourenzá.- Recuperación ambiental da marxe dereita do Río Bao desde A Ponte de Cuñas ata A Ponte de Pedra e, na sesión do vinte e seis de xullo de dous mil catro, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ao abeiro do disposto no artigo 52 da Lei de expropiación forzosa.
Os bens en que se concreta a declaración de urxente ocupación están determinados no expediente que se someteu a información pública.
Que o dito expediente tivo entrada na Consellería de Xustiza, Interior e Administración Local e, solicitado informe á Dirección Xeral de Urbanismo da Consellería de Política Territorial, Obras Públicas e Transportes e á Consellería de Medio Ambiente, estes foron emitidos favorablemente, facendo mención neste último á adopción dunha serie de condicións para a realización do citado proxecto.
Considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que, segundo sinala a Deputación, o desenvolvemento do colector de saneamento que discorre ao longo da ribeira do río Baos, implica a realización de diferentes ramais de saneamento na vila de Lourenzá, os cales deberán de conectarse ao colector principal que, debido á súa inexistencia nestes momentos, fai que poidan xurdir graves problemas en cuestións coma as das verteduras de augas residuais ao río, a imposibilidade de enganches, a desaparición paulatina de especies fluviais; facéndose por todo iso necesario proceder á recuperación ambiental da marxe dereita do río Baos, que xa se atopa moi degradada nestes momentos, incluíndose a construción dun paseo peonil para evitar o acceso sen control á beira do río Bao.
A competencia para a declaración da urxente ocupación correspóndelle ao Consello da Xunta de Galicia, segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Presidencia, Administracións Públicas e Xustiza e logo de deliberación do Consello da Xunta de Galicia, na súa reunión do día vinte e nove de setembro de dous mil cinco,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, pola Deputación Provincial de Lugo para efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución da obra nº 356 Plan Operativo Local 2004 Lourenzá.-Recuperación ambiental da marxe dereita do río Bao desde A Ponte de Cuñas ata A Ponte de Pedra, coas condicións sinaladas no informe emitido ao respecto e debendo, se é o caso, unha vez ocupados os terreos necesarios, obter as autorizacións que fosen necesarias dos organismos competentes, con carácter previo ao inicio das obras.
Santiago de Compostela, vinte e nove de setembro de dous mil cinco.
Emilio Pérez Touriño
Presidente
José Luis Méndez Romeu
Conselleiro de Presidencia, Administracións
Públicas e Xustiza